ડિફેન્સમાં ક્રિટિકલ ઇન્ફ્રાસ્ટ્રક્ચરને મજબૂત બનાવવા અને ચારેય બાજુની સુરક્ષા કરવા માટે જે બૅરિયર્સ અને પ્રોટેક્શન-ટૂલ બનાવવાનાં હોય એ પેરી મહેતાની કંપની ડિઝાઇન કરે, મૅન્યુફૅક્ચર કરે, ઇન્સ્ટૉલ કરે અને મેઇન્ટેઇન પણ કરે. વર્લ્ડમાં આ એક જ કંપની છે જે કહી શકે કે ૫૦૦ મિલિટરી-બેઝને અમે પ્રોટેક્ટ કરીએ છીએ. સિક્યોરિટી-ટૂલ અને ટેક્નૉલૉજીની આ કંપની પાસે ૫૦ જેટલી પેટન્ટ છે. અમેરિકન મિલિટરીએ તેમની બધી જ પ્રોડક્ટ્સને સ્ટાન્ડર્ડ પ્રોડક્ટ્સ બનાવી છે. ટૂંકમાં, અમેરિકન ડિફેન્સ ખાતાંઓની સુરક્ષા, અમેરિકાની રક્ષા કરતા પેન્ટાગૉનની સિક્યૉરિટી, અમેરિકાની રાજધાનીની સિક્યૉરિટી અને નાસા જેવી કેટલીક ફેડરલ સંસ્થાઓની સિક્યૉરિટી અને સાથે જ ઍપલ, ગૂગલ, બૅન્ક ઑફ અમેરિકા જેવાં અમેરિકાનાં અગ્રણી અને મોટા ગજાનાં પ્રાઇવેટ એમ્પાયરોનું રક્ષાકવચ પેરી મહેતાની કંપનીએ તૈયાર કર્યું છે. ૧૦૦ મિલ્યન ડૉલરની કંપની બનાવવાનો ૧૦ વર્ષનો ટાર્ગેટ સાત વર્ષમાં જ પૂરો કર્યા પછી હવે તેમની કંપનીએ આવનારાં ૧૦ વર્ષમાં એક બિલ્યન ડૉલરની કંપની બનાવવાનો નિશ્ચય કર્યો છે. એના માટે અમેરિકા ઉપરાંત ભારત, મિડલ ઈસ્ટ અને આફ્રિકા જેવા દેશોમાં પણ તેમની ડિફેન્સ સિક્યૉરિટીની ટેક્નૉલૉજીનો વ્યાપ વધે એવા પ્રયત્નો શરૂ કરી દીધા છે.